Halucinaţiile auditive reprezintă percepţia unor sunete sau voci fără existenţa unui stimul extern. Când aceste halucinaţii sunt reprezentate de voci, vorbim de halucinaţii auditive verbale, care sunt în mod particular asociate cu schizofrenia, dar nici ele nu sunt specifice acestei afecţiuni. Tipul cel mai frecvent de halucinații auditive întâlnite în bolile psihice sunt vocile. Persoanele care suferă de acest tip de halucinații aud mai multe voci, iar acestea sunt, de obicei, recunoscute ca aparținând unei persoane cunoscute sau unui caracter imaginar (Dumnezeu, diavol, înger). Vocile care comentează sau discută comportamentul unei persoane sunt considerate a fi un simptom important și de diagnostic semnificativ în schizofrenie. De fapt, susţin specialiştii, halucinațiile auditive apar în schizofrenie cu o frecvență mai mare decât în oricare alte tulburări.
În aproximativ jumătate din cazuri, vocile sunt imperative sau transmit un conținut negativ, insultând sau comandând o acțiune negativă. Acestea pot afecta extrem de negativ starea psihică a persoanei, conducând-o chiar către suicid. Unele dintre persoanele afectate de schizofrenie pot experimenta și halucinații auditive nonverbale (muzică sau alte sunete). Caracteristicile halucinațiilor auditive care pot orienta către o psihoză (pierderea contactului cu realitatea și dificultatea de a diferenția între e ce este real și ce nu) sunt: frecvența crescută a manifestării lor, localizarea vocilor în afara capului, sunt însoțite de un răspuns emoțional intens. Atunci când tratamentul este necesar, medicația antipsihotică este prima alegere în cazul bolilor psihice care au ca manifestare și halucinațiile auditive.